REGULAMENTUL (CE) NR. 556/2007 AL COMISIEI
din 23 mai 2007
de modificare a Regulamentului (CE) nr. 1622/2000 de stabilire a anumitor norme de aplicare a Regulamentului (CE) nr. 1493/1999 al Consiliului privind organizarea comună a pieței vitivinicole și de stabilire a unui cod comunitar al practicilor și tratamentelor oenologice
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), în special articolul 46 alineatul (1),
întrucât:
(1)
Anexa V litera A la Regulamentul (CE) nr. 1493/1999 prevede la punctul 3 posibilitatea derogării de la nivelul total maxim de anhidridă sulfuroasă atunci când acest lucru este necesar în lumina condițiilor de climă.
(2)
Regulamentul (CE) nr. 1622/2000 al Comisiei (2) stabilește anumite norme de aplicare a Regulamentului (CE) nr. 1493/1999, în special cu privire la conținuturile totale maxime de anhidridă sulfuroasă la vinuri. În special, articolul 19 alineatul (4) prevede stabilirea, în anexa XIIa la regulamentul menționat, a listei cazurilor în care statele membre pot autoriza, în lumina condițiilor de climă, creșterea conținuturilor totale maxime de anhidridă sulfuroasă mai mici de 300 de miligrame pe litru cu un maxim de 40 de miligrame pe litru.
(3)
Prin scrisoarea din 1 martie 2007, Guvernul francez a solicitat să poată autoriza, pentru vinurile din recolta 2006 produse pe teritoriul departamentelor Bas-Rhin și Haut-Rhin, o creștere a conținuturilor totale maxime de anhidridă sulfuroasă mai mici de 300 de miligrame pe litru cu maximum 40 de miligrame pe litru, ca urmare a condițiilor de climă deosebit de dificile. Ar trebui să se dea curs acestei cereri.
(4)
Potrivit notei tehnice furnizate de autoritățile franceze competente, cantitățile de anhidridă sulfuroasă necesare pentru a asigura buna vinificare și buna conservare a vinurilor și caracterul adecvat al introducerii pe piață al acestora trebuie să fie crescute peste nivelul maxim admisibil în mod obișnuit. Această măsură temporară reprezintă singura opțiune disponibilă pentru utilizarea strugurilor afectați de aceste condiții de climă defavorabile pentru producția de vinuri care să poată fi introduse pe piață. Măsurătorile efectuate de Institutul Tehnic al Vinului permit estimarea faptului că aproximativ 25 % din cantitatea totală de vinuri produsă în această zonă este susceptibilă a intra sub incidența acestei derogări.
(5)
Regulamentul (CE) nr. 1622/2000 trebuie modificat în consecință.
(6)
Măsurile prevăzute în prezentul regulament sunt conforme cu avizul Comitetului de gestionare a vinului,
ADOPTĂ PREZENTUL REGULAMENT:
Articolul 1
Anexa XIIa la Regulamentul (CE) nr. 1622/2000 se înlocuiește cu textul din anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 mai 2007.